b'\n_START_ARTICLE_\nAnarhizam u Hrvatskoj\n_START_PARAGRAPH_\nAnarhisti\xc4\x8dka ideja u Hrvatskoj javlja se u kasnom 19. stolje\xc4\x87u unutar socijalisti\xc4\x8dkog radni\xc4\x8dkog pokreta kao i u ostalim europskim zemljama. Povijest anarhizma u Hrvatskoj do sada je tek djelomi\xc4\x8dno historiografski obra\xc4\x91ena.\n_START_SECTION_\nPregled povijesti anarhizma u Hrvatskoj od kraja 19. do sredine 20. stolje\xc4\x87a u me\xc4\x91unarodnom kontekstu\n_START_PARAGRAPH_\n- 1840. Francuski autor Pierre-Joseph Proudhon objavljuje tekst \xc5\xa0to je vlasni\xc5\xa1tvo? (Qu\'est-ce que la propri\xc3\xa9t?) te se prvi proziva anarhistom._NEWLINE_- 1848. Odr\xc5\xbean kongres slavenskih naroda u Pragu, od 2. do 12. lipnja. Mihail Bakunjin, poznati ruski anarhist koji je isprva zagovarao panslavizam, poziva ju\xc5\xbene Slavene, a me\xc4\x91u njima i Hrvate, na jedinstvo i borbu protiv ruskog carizma i rastu\xc4\x87eg njema\xc4\x8dkog nacionalizma._NEWLINE_- 1867. U Osijeku osnovano prvo radni\xc4\x8dko dru\xc5\xa1tvo na podru\xc4\x8dju biv\xc5\xa1e Jugoslavije._NEWLINE_- 1868. Hrvatsko-ugarska nagodba i po\xc4\x8detak zna\xc4\x8dajnije industrijalizacije Hrvatske._NEWLINE_- 1869. Prvi \xc5\xa1trajkovi u Osijeku i Rijeci._NEWLINE_- 1869/1870. Sumnje u osnivanje podru\xc5\xbenice Prve Internacionale u Osijeku._NEWLINE_- 1871. Pari\xc5\xa1ka komuna, od o\xc5\xbeujka do svibnja, i osuda hrvatskog tiska te pojedine simboli\xc4\x8dne akcije solidarnosti s komunarima._NEWLINE_- 1872. \xc5\xa0trajk zagreba\xc4\x8dkih tipografa predvo\xc4\x91en Dragutinom Khaleom._NEWLINE_- 1873. U Zagrebu osnovano prvo radni\xc4\x8dko dru\xc5\xa1tvo._NEWLINE_- 1874. Pokrenut Radni\xc4\x8dki prijatelj (Der Arbeiterfreund), list putem kojeg hrvatsko radni\xc5\xa1tvo izra\xc5\xbeava svoje najranije zahtjeve._NEWLINE_- 1874. \xe2\x80\x93 1884. Djelovanje Socijaldemokratske partije Austrije, odnosno njezine anarhisti\xc4\x8dke frakcije \xc4\x8diji se utjecaj \xc5\xa1iri i na Hrvatsku._NEWLINE_- 1875. U Zagrebu odr\xc5\xbeana prva radni\xc4\x8dka skup\xc5\xa1tina na kojoj je prisustvovalo tristotinjak ljudi._NEWLINE_- 1880. Poziv na osnivanje internacionalne komune u Osijeku._NEWLINE_- 1884. Sudski procesi protiv zagreba\xc4\x8dkih anarhista. Ban Khuen-H\xc3\xa9derv\xc3\xa1ry zapo\xc4\x8dinje s intenzivnim progonom socijalista._NEWLINE_- 1885. U Osijeku priveden radnik Ignjat Graff, optu\xc5\xbeen za anarhisti\xc4\x8dku agitaciju. Zaplijenjeno nekoliko brojeva lista Freiheit._NEWLINE_- 1887. U Dubrovniku po\xc4\x8dinje izlaziti list Radnik._NEWLINE_- 1890. Zagreba\xc4\x8dki radnici po prvi put proslavili Praznik rada._NEWLINE_- 1894. Osijek posje\xc4\x87uje ma\xc4\x91arski anarhist Henrik Wieneke, a u gradu je aktivan i tipograf Spehn koji je u kontaktu s anarhistima iz ostatka Europe. Gradona\xc4\x8delnik Osijeka Rotter izra\xc5\xbeava strah od anarhisti\xc4\x8dke \xe2\x80\x9epropagande djelom\xe2\x80\x9c._NEWLINE_- 1895. Upozorenje Khuenove administracije o \xc5\xa1irenju anarhisti\xc4\x8dkih nazora me\xc4\x91u dr\xc5\xbeavnim \xc4\x8dinovnicima i domobranima._NEWLINE_- 1898. Talijanski anarhist Luigi Lucheni ubio Elizabetu Austrijsku, ugarsko-hrvatsku kraljicu. U Zadru po\xc4\x8dinje izlaziti dvojezi\xc4\x8dni list Socijalista (Il Socialista), a u Splitu boravi talijanski anarhist Attilio Pieroni. Iste godine etnomuzikolog iz Osijeka Franjo Kuha\xc4\x8d objavljuje tekst Anarkija u hrvatskoj knji\xc5\xbeevnosti i umjetnosti, o\xc5\xa1tro kritiziraju\xc4\x87i nove umjetni\xc4\x8dke pravce, a naro\xc4\x8dito pojavu secesije u Hrvatskoj. Vlasti tada upu\xc4\x87uju na utjecaje srpskih anarhista u ovim krajevima._NEWLINE_- 1899. Antun Gustav Mato\xc5\xa1 dolazi u Pariz gdje upoznaje brojne anarhiste o kojima pi\xc5\xa1e i objavljuje tekstove._NEWLINE_- 1900. \xc5\xa0trajk 600 radnika koji su sudjelovali u izgradnji \xc5\xbeeljeznice Dubrovnik-\xc4\x8capljina. Iz Rijeke je prognan francuski anarhist Joseph Signac, dok Banskom Hrvatskom kru\xc5\xbee potjernice za talijanskim anarhistima povezanima s atentatom na kralja Umberta I._NEWLINE_- 1901. Objavljena tjeralica za pet talijanskih te dvadesetak anarhista odbjeglih iz njema\xc4\x8dkih krajeva._NEWLINE_- 1902. Uhi\xc4\x87enje dvojice hrvatskih anarhista kojima se sudi u Osijeku. Gradske vlasti iz Padove rije\xc4\x8dkom guverneru \xc5\xa1alju dopis da se anarhisti nalaze na podru\xc4\x8dju Trsta, Istre i Rijeke \xe2\x80\x9es o\xc4\x8ditom nakanom da \xc5\xa1ire strah i trepet\xe2\x80\x9c._NEWLINE_- 1903. Privo\xc4\x91enje nekoliko pulskih anarhista uz zapljenu nedozvoljenog tiska._NEWLINE_- 1904. Prosvjed petnaestak anarhista u Puli._NEWLINE_- 1905. Parole o klasnoj borbi postaju sve u\xc4\x8destalije, u Osijeku izbija generalni \xc5\xa1trajk, prvi takve vrste u hrvatskoj povijesti._NEWLINE_- 1907. Tr\xc5\xa1\xc4\x87anski anarhisti\xc4\x8dki list Germinal Split opisuje kao grad o\xc5\xbeivljen \xe2\x80\x9egrupom mladih buntovnika, slobodara\xe2\x80\x9c. Policija ubrzo zapo\xc4\x8dinje s uhi\xc4\x87enjima splitskih anarhista. Iste godine u Slavonskom Brodu organiziran generalni \xc5\xa1trajk gdje Milo\xc5\xa1 Krpan propagira anarhosindikalisti\xc4\x8dke ideje. Hrvatsko-srpska koalicija legalizira sindikate._NEWLINE_- 1909. Milo\xc5\xa1 Krpan, radni\xc4\x8dki aktivist i anarhist iz Broda na Savi, upu\xc4\x87uje poziv be\xc4\x8dkim anarhistima na osnivanje komune u okolici Slavonskog Broda. Spli\xc4\x87ani organiziraju demonstracije povodom ubojstva \xc5\xa1panjolskog anarhista i pedagoga Francisca Ferrera. Osje\xc4\x8dki anarhist Ivan Zepp u Be\xc4\x8du upoznaje utjecajnog austrijskog anarhista, Rudolfa Grossmanna._NEWLINE_- 1910. Pjesnik Janko Poli\xc4\x87 Kamov, simpatizer anarhizma, umire u Barceloni. "Slozi", be\xc4\x8dkom udru\xc5\xbeenju za uzajamnu pomo\xc4\x87 ju\xc5\xbenoslavenskih radnika, pristupaju anarhosindikalisti koji ubrzo bivaju izba\xc4\x8deni iz dru\xc5\xa1tva._NEWLINE_- 1911. \xc5\xa0iben\xc4\x8danin Nikola Njegu\xc5\xa1 Vavrak u be\xc4\x8dkom parlamentu iz revolvera puca na ministra pravde Hochenburgera._NEWLINE_- 1912. U Splitu osnovan nogometni klub Anarh. Luka Juki\xc4\x87 izvr\xc5\xa1io neuspjeli atentat na bana Slavka Cuvaja._NEWLINE_- 1914. Po\xc4\x8detak Prvog svjetskog rata._NEWLINE_- 1917. Stjepan Fabijanovi\xc4\x87, pekar i anarhist iz Hrvatske koji je krajem 19. stolje\xc4\x87a emigrirao u SAD, objavljuje knjigu The Idle and Untimeous Observer, svojevrsnu kolekciju razli\xc4\x8ditih eseja._NEWLINE_- 1918. Sedmodnevni generalni \xc5\xa1trajk u Puli. Revolucionarni proglasi Karla Liebknechta \xc5\xa1ire se Zagrebom. Uz ja\xc4\x8danje "zelenog kadra" i kraj rata, vlasti pi\xc5\xa1u o sveop\xc4\x87oj anarhiji. A. B. \xc5\xa0imi\xc4\x87 objavljuje esej Anarhija u umjetnosti._NEWLINE_- 1919. Zabilje\xc5\xbeeno gotovo 12.000 sindikalno organiziranih radnika u Puli._NEWLINE_- 1920. Pulski anarhisti navodno planirali atentat na Mussolinija. Iste godine vlada Kraljevine Srba, Hrvata i Slovenaca izdaje Obznanu \xc4\x8dime izvan zakona stavlja djelovanje svih socijalisti\xc4\x8dkih organizacija. U Zagrebu izbija generalni \xc5\xa1trajk._NEWLINE_- 1920. \xe2\x80\x93 1922. U Puli zabilje\xc5\xbeeno oko 400 pretplatnika anarhisti\xc4\x8dkog \xc4\x8dasopisa Umanit\xc3\xa0 Nova. Dolazi do neslaganja pulskih anarhosindikalista i anarhoindividualista._NEWLINE_- 1921. \xc5\xa0trajk labinskih rudara, od 2. o\xc5\xbeujka do 8. travnja, kojemu su prethodila anarhisti\xc4\x8dka zauzimanja tvornica u Italiji godinu dana ranije._NEWLINE_- 1924. Stjepan Fabijanovi\xc4\x87 i Max Nettlau, najzna\xc4\x8dajniji povjesni\xc4\x8dar anarhisti\xc4\x8dkog pokreta, razmjenjuju prva pisma._NEWLINE_- 1927. Hrvatski dnevni tisak izvje\xc5\xa1tava o sudskom procesu protiv talijanskih anarhista Sacca i Vanzettija, kao i o njihovoj egezkuciji._NEWLINE_- 1931. Umire Milo\xc5\xa1 Krpan._NEWLINE_- 1933. Umire Stjepan Fabijanovi\xc4\x87._NEWLINE_- 1936. \xe2\x80\x93 1939. U \xc5\xa0panjolskom gra\xc4\x91anskom ratu sudjeluju anarhisti iz Hrvatske, a naro\xc4\x8dito oni iz Istre i Dalmacije.\n_START_SECTION_\nDrugi svjetski rat\n_START_PARAGRAPH_\nZa vrijeme Drugog svjetskog rata postojala je anarhisti\xc4\x8dka partizanska jedinica nastala u okolici Rovinja. Nakon rata, komunisti\xc4\x8dka vlast je odala priznanje anarhisti\xc4\x8dkim borcima, iako uz odre\xc4\x91enu suzdr\xc5\xbeanost iz ideolo\xc5\xa1kih razloga.\n_START_SECTION_\nHrvatska u socijalisti\xc4\x8dkoj Jugoslaviji\n_START_PARAGRAPH_\nPo zavr\xc5\xa1etku Drugog svjetskog rata, anarhisti\xc4\x8dki pokret u Hrvatskoj je zamro zbog partijske represije. Maleni je uzlet imao tek tijekom studentskih prosvjeda 1968. godine u Beogradu i Zagrebu._NEWLINE_Osamdesetih godina 20. stolje\xc4\x87a u Zagrebu nastaje, najprije bezimena, grupa anarhisti\xc4\x8dkih tendencija koja kasnije mijenja nekoliko imena - Train Toilet Band, Svarun i na kraju Autonomija. Aktivnosti te grupe su se ograni\xc4\x8davale na performanse i male demonstracije, primjerice tzv. "Prazne demonstracije" na kojima su \xc4\x8dlanovi grupe ismijavali politiku odr\xc5\xbeavaju\xc4\x87i "prazne govore" (govornik nije ni\xc5\xa1ta izgovarao) i dijele\xc4\x87i prazne letke. Grupa se raspada po\xc4\x8detkom devedesetih.\n_START_SECTION_\nOsamostaljena Hrvatska\n_START_PARAGRAPH_\n1991. godine u Zagrebu nastaje Z.A.P.O. - Zagreba\xc4\x8dka anarho-pacifisti\xc4\x8dka organizacija. Organizacija je nastala spontano i to u trenucima po\xc4\x8detka Domovinskog rata. Prva manifestacija Z.A.P.O.-a je antiratna manifestacija odr\xc5\xbeana u prolje\xc4\x87e 1991. Po\xc4\x8detkom rata smanjuje se opseg djelatnosti organizacije, a dio \xc4\x8dlanova 1992. prelazi u mre\xc5\xbeu Antiratne kampanje Hrvatske. Te godine po\xc4\x8dinje izlaziti i magazin Comunitas te biltene Ne\xc4\x87emo i nedamo i njegovu englesku verziju Zaginflatch \xc4\x8dija je svrha bila izvje\xc5\xa1tavanje o doga\xc4\x91ajima s prostora biv\xc5\xa1e SFRJ, \xc5\xa1to je u ratno doba bilo ote\xc5\xbeano kroz mainstream medije. Godine 1994. Z.A.P.O. mijenja ime u Z.A.P - Zagreba\xc4\x8dki anarhisti\xc4\x8dki pokret, ali se 2001. gasi.\n_START_SECTION_\n21. stolje\xc4\x87e\n_START_PARAGRAPH_\nAnfema (Anarhofeministi\xc4\x8dka akcija) nastala je 31. listopada 1999. u Zagrebu, simboli\xc4\x8dki na No\xc4\x87 vje\xc5\xa1tica. Anfema je svojim nastankom poja\xc4\x8dala problematiziranje pitanja \xc5\xbeena u anarhisti\xc4\x8dkom pokretu te stvorila alternativnu feministi\xc4\x8dku scenu, jer su \xc4\x8dlanice grupe ustvrdile da se u institucionaliziranim feministi\xc4\x8dkim udrugama jo\xc5\xa1 uvijek previ\xc5\xa1e odnosa bazira na hijerarhiji i dominaciji, samo bez mu\xc5\xa1karaca. Po\xc4\x8detkom 2000. godine objavljuju prvi broj \xc4\x8dasopisa WOMB (eng. womb = rodnica). Osnovne djelatnosti grupe su bile organiziranje radionica i informiranje gra\xc4\x91anstva o problemima \xc5\xbeena u dru\xc5\xa1tvu._NEWLINE_Krajem 1990-ih u Zagrebu se pokre\xc4\x87e Kolektiv Hrana, a ne oru\xc5\xbeje (Food Not Bombs) koji je prvotno nastao u Bostonu ranih 1980-ih kao anti-nuklearni pokret. Danas je to jedan od najbr\xc5\xbee rastu\xc4\x87ih kolektiva u svijetu i broji mnoge autonomne zajednice. U Hrvatskoj su kolektivi pokretani u Osijeku, Splitu, Rijeci, Slavonskom Brodu, Karlovcu i Zagrebu. Filozofija kolektiva se bazira na anarhizmu, te u svojim direktnim akcijama sakupljanja odba\xc4\x8dene hrane, recikliranja i dijeljenja, predstavlja anarhizam u praksi koji se temelji na solidarnosti, samoorganizaciji i pravilnoj raspodjeli. Aktivisti i aktivistkinje svojim akcijama ukazuju na krizu vrijednosti u svijetu, te na \xc4\x8dinjenicu da je siroma\xc5\xa1tvo - oblik nasilja, nastalo kao rezultat nepravilne politike dr\xc5\xbeave koja je vo\xc4\x91ena iskrivljenim prioritetima._NEWLINE_U Zadru je krajem 2001. osnovan "Z.A.F." - Zadarski anarhisti\xc4\x8dki front, ali u po\xc4\x8detku pod nazivom Zadarska inicijativa protiv ekonomske globalizacije (ZAPEG). Izdavali su list Solidarnost i sloboda._NEWLINE_Otprilike istovremeno, u Rijeci je osnovana Rije\xc4\x8dka anarhisti\xc4\x8dka inicijativa, kao interesna skupina okupljena oko prosvjeda protiv postavljanja radara na U\xc4\x8dku. Kasnije je sudjelovala i u drugim prosvjedima, npr. onima protiv NATO-a._NEWLINE_Najmla\xc4\x91a, ali i najorganiziranija anarhisti\xc4\x8dka organizacija u Hrvatskoj je Mre\xc5\xbea anarhosindikalista i anarhosindikalistkinja (MASA), nastala 12. travnja 2008. godine u Zadru na 1. kongresu MASA-e. MASA se temelji na anarho-sindikalizmu - osnivanju sindikata bez hijerarhijske strukture. Organizacija za sada ima ogranke u Zagrebu i Splitu te lokalne kontakte u jo\xc5\xa1 nekim gradovima._NEWLINE_Od 01.7.2013. "rije\xc4\x8dki ogranak" Mre\xc5\xbee anarho-sindikalista izlazi iz navedene organizacije, mijenjaju\xc4\x87i svoje ime u Mre\xc5\xbea anarhista Rijeka (MASA Rijeka). Razloge izlaska iz MASA-e navode u svome priop\xc4\x87enju "Kraj jedne faze djelovanja rije\xc4\x8dke grupe" u kojem izme\xc4\x91u ostaloga navode: "Danas mo\xc5\xbeemo i javno re\xc4\x87i kako smo u praksi odavno napustili organizacijske okvire Mre\xc5\xbee anarho-sindikalista, djeluju\xc4\x87i kao autonomna ideolo\xc5\xa1ka grupa socijalnih anarhista, koja nastoji vlastitim primjerom i argumentiranjem utjecati na \xc5\xa1ire dru\xc5\xa1tvene slojeve"._NEWLINE_Od 20. do 22. lipnja 2014. odr\xc5\xbean je u Sloveniji VI. Kongres Federacije za anarhisti\xc4\x8dno organiziranje (FAO, Slovenija) na kojem je Mre\xc5\xbea anarhista Rijeka (MASA Rijeka, nekada\xc5\xa1nja \xc4\x8dlanica Mre\xc5\xbee anarhosindikalista) postala punopravna \xc4\x8dlanica, istovremeno postaju\xc4\x87i i \xc4\x8dlanica Internacionale Anarhisti\xc4\x8dkih Federacija (IAF-IFA). U sije\xc4\x8dnju 2017. na regularnom sastanku anarhisti\xc4\x8dke federacije FAO (Slovenija & Hrvatska) grupa potvr\xc4\x91uje svoje planove i prve korake za operativno\xc5\xa1\xc4\x87u kao Mre\xc5\xbea anarhista u Istri i na Kvarneru, \xc4\x8dime postaje regionalna mre\xc5\xbea ostaju\xc4\x87i \xc4\x8dlanica FAO-IFA.'